**תקנון ועדת אות אביר איכות השלטון**

1. **ייסוד הוועדה ושם הוועדה**

1.1 התנועה למען איכות השלטון בישראל ע"ר (להלן: התנועה) מקימה בזה ועדה שמטרותיה, חובותיה וסמכויותיה יהיו כמפורט להלן בתקנון זה, ואשר תיקרא "ועדת אות אביר איכות השלטון בישראל" (להלן: "הועדה").

1.2 כל הנאמר בתקנון זה בלשון זכר משמעותו לגברים ולנשים כאחד.

2. **המטרות**

אות אביר איכות השלטון בישראל (להלן: "האות") מוענק מטעם התנועה בהחלטת הוועדה במטרה:

2.1 לעודד פעילות המסייעת לקידום איכות השלטון בישראל;

2.2 לעודד אזרחים, אנשי מינהל ונושאי תפקידים ציבוריים, לנהוג תוך הקפדה על קיומן של נורמות של מינהל תקין;

2.3 להגביר את המודעות הציבורית לחשיבותה של תקינות שלטונית ומינהלית בחברה הדמוקרטית;

2.4 להכיר תודה ולהביע הערכה ציבורית לאלה אשר פעלו או פועלים למען מטרות אלו.

**3. הוועדה וחבריה**

3.1 בוועדה יכהנו 7 חברים, אשר ימונו על ידי הנהלת התנועה. 6 מהם ימונו מקרב הזוכים בעבר באות או מקרב חברי נשיאות התנועה, והשביעי יהיה יו"ר התנועה.

3.2 אם לא יתאפשר למלא את מכסת חברי הועדה מקרב חברי נשיאות או מקבלי האות לשעבר, ימונו החברים החסרים מקרב אנשי ציבור, אשר לדעת הנהלת התנועה פעלו למען איכות השלטון בישראל.

3.3 החלטות הועדה יתקבלו בהשתתפות של 5 חברים לפחות.

3.4 הועדה תהיה עצמאית בשיקוליה ובהחלטותיה; הועדה תהיה בלתי תלויה באדם או בגוף כלשהם.

3.5 חברי הועדה יכהנו מעת קבלת כתב המינוי מאת הנהלת התנועה ועד לסיום טקס חלוקת האות באותה שנה.

3.6 חברי הועדה יכהנו בהתנדבות ושלא על מנת לקבל פרס.

3.7 התנועה תעניק לוועדה סיוע מנהלי וטכני.

**4. יו"ר הוועדה** **ומזכיר הוועדה**

4.1 הנהלת התנועה תמנה יו"ר לוועדה מבין חברי הועדה.

4.2 הנהלת התנועה תמנה מזכיר לוועדה.

**5. תפקידי הוועדה וסמכויותיה**

5.1 תפקידה של הוועדה לבחור את הזוכים באות אביר איכות השלטון (להלן: האות) באותה שנה. דרכי הבחירה והקטגוריות לבחירה יפורטו להלן.

5.2 הוועדה תהיה מוסמכת לייעץ להנהלת התנועה בכל עניין ונושא הקשורים לאות.

6. **האות**

6.1 בכל שנה יוענקו עד 9 אותות, 6 מבין מקבלי האות ייבחרו מתוך הקטגוריות המפורטות להלן, ובקטגורית "מאבק חברתי ציבורי למען טוהר מידות ואיכות שלטון" – ייבחר זוכה אחד או יותר מדי שנה.

6.2 הקטגוריות להענקת אות אביר איכות השלטון הן:

א. רשות שופטת

ב. רשות מחוקקת

ג. רשות מבקרת

ד. רשות מבצעת

ה. רשות מקומית ו/או עובד ברשות מקומית

ו. תקשורת ועיתונות

ז. צבא וביטחון

ח. חינוך, תרבות

ט. אקדמיה

י. מאבק חברתי ציבורי למען טוהר מידות ואיכות שלטון

יא. מפעל חיים

6.3 הוועדה רשאית לשנות את שם הקטגוריה שינוי לא מהותי באופן ההולם את מטרות האות ופועלם של המועמדים.

6.4 האות יכול להיות מוענק הן לאדם והן לתאגיד או לחבר בני אדם המאוגד בכל דרך חוקית והן למחלקה, אגף או חלק אחר של רשות, תאגיד או חבר בני אדם, כאמור.

6.5 המועמדים שייבחרו יהיו כאלה שתרמו תרומה יוצאת דופן וייחודית לקידום איכות השלטון בישראל, המשמשים מופת ודוגמא לאחרים והפגינו בהתנהגותם רמה גבוהה של יושרה, , הגינות, ואיכות.

6.6 האות יוענק לזוכים בו בטקס אותו תארגן התנועה.

**7. רשימת המועמדים**

7.1 לצורך גיבוש רשימה של מועמדים לקבלת האות תפנה הוועדה לציבור הרחב בקריאה להמליץ על מועמדים לקבלת האות. הפניה תיעשה באמצעות אתר האינטרנט של התנועה ו/או בכל דרך אחרת אשר תקבע ע"י הנהלת התנועה.

7.2 מבלי לגרוע מן האמור לעיל, חברי הנהלת התנועה, חברי הוועד המנהל של התנועה, חברי הוועדה, חברי התנועה ופעילי התנועה יהיו רשאים להציע מועמדים לאות.

7.3 הצעת מועמד תהיה בדרך של מילוי טופס הצעת מועמד. הטופס יהיה ניתן להורדה מאתר התנועה. על המציע למלא את הפרטים הרשומים בטופס ולצרף המלצות וחומר רקע למועמד המוצע. על המציע להזדהות בשמו המלא ולנמק את המלצתו.

7.4 מזכיר הוועדה יקבע לוחות זמנים לפרסום הקריאה לציבור הרחב ולהגשת שמות מועמדים.

7.5 אין באמור לעיל, כדי לגרוע מסמכות הוועדה לדון במועמד שלא הוצע בהתאם לכללים שמפורטים לעיל.

7.6 הנהלת התנועה תקבל לעיון ראשוני את רשימת המועמדים ותהא רשאית לגבש רשימה של המועמדים המומלצים על ידה.

7.7 התנועה תפיץ לחברי הוועדה קודם לדיון את רשימת המועמדים שהוצעו, תוך ציון מי מבין המועמדים הומלצו על ידי ההנהלה. לרשימות יתווספו 1) תוכן עניינים 2) פרטי הממליץ וטופס הגשת המועמדות וכל חומר, המלצות ומידע שהתווסף להמלצה 3) חומר מעמיק ורלבנטי על המועמדים ובפרט על המומלצים על ידי ההנהלה 4) תקנון הועדה 5) רשימת הזוכים הקודמים.

7.8. הוועדה תבחר מתוך כלל המועמדים את אלו אשר יזכו באות באותה שנה.

8. **ישיבות הוועדה**

8.1 הוועדה תקיים מספר ישיבות ככל שיידרש, לצורך מילוי מטרותיה ותפקידיה.

8.2 מקום הישיבות, ומועדיהן ייקבעו ע"י מזכיר הוועדה. מזכיר הוועדה אחראי על זימון הישיבות, על הפצת רשימות המועמדים לחברי הוועדה ועל רישום הפרוטוקול הדיונים וההחלטות.

8.3 כל החלטות הוועדה יתקבלו בהצבעה גלויה וברוב קולות החברים הנוכחים במקרה של שוויון קולות, יכריע יו"ר הוועדה.

8.4 לצורך הגנה על פרטיות המועמדים ושמם הטוב יהיו טפסי הגשת המועמדות, רשימת המועמדים, רשימת מומלצי הנהלת התנועה, פרוטוקולים של דיוני הוועדה והחלטותיה, לבד מההחלטות על הענקת האות, חסויים.

8.5 מזכיר הוועדה יודיע להנהלת התנועה את החלטות הוועדה והתנועה תוציא הודעה לתקשורת בדבר החלטות הוועדה, לא יאוחר מ – 30 יום לפני מועד הענקת האות.

8.6 עיקרי הנימוקים לבחירתו של כל אחד מזוכי האות, יפורסמו לקראת הטקס.

8.7 הוועדה רשאית שלא לבחור זוכה בקטגוריה מסוימת, אם לא מצאה להנחת דעתה מועמד שראוי לאות באותה קטגוריה.

**9. דיון חוזר**

9.1 בכפוף לתנאים הקבועים בתקנון זה הוועדה תהיה רשאית לחזור ולדון במועמד מסוים בשל עובדות חדשות בעלות משקל מכריע שהגיעו לידיעתה לאחר קבלת החלטתה, ולשנות את החלטתה , בלבד שהדיון החוזר ייעשה עד שבוע לפני הענקת האות.

9.2 לא יתקבלו השגות על החלטות הוועדה אלא בכתב ובזיהוי מלא של מגיש ההשגה. השגות בעילום שם לא תתקבלנה. ההשגות תוגשנה למזכיר הוועדה אשר יביאן בפני יו"ר הוועדה.

9.3 מסמכותו של יו"ר הועדה לדחות את ההשגה או לכנס את הועדה לדיון בה.

9.4 אם יוחלט ע"י הוועדה לקבל השגה רשאית היא לבחור מועמד אחר באותה קטגוריה.

9.5 דיון הוועדה בהתאם לסעיף זה יוכל להיערך באופן טלפוני /אינטרנטי או בדוא"לים, שלא באמצעות כינוס הוועדה.

10. **כללי**

10.1 תקנון הוועדה יפורסם באתר האינטרנט של התנועה.

10.2 ההנהלה מוסמכת לשנות תקנון זה בכל עת ברוב של שני שלישים מחבריה.

10.3 הוועדה תהיה מוסמכת לקבוע נהלים לדרכי פעולתה, ישיבותיה והחלטותיה, ככל שאלה לא נקבעו בתקנון זה;

10.4 הוועדה תהיה מוסמכת לסטות מן המועדים הקבועים בתקנון זה, בעת הצורך, מנימוקים שירשמו.

[סוף]